16. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 206 της 16 Φεβρ./8 Μαρτ. 1966 (ΦΕΚ Α΄  50) Περί τροποποιήσεως και συμπληρώσεως του από 15.12.1955 Β.Δ/τος «περί Συλλόγου Επιστημόνων Μαιών». ΄Αρθρ.1.-(Τροποποιούνται τα άρθρ. 7, 8 παρ. 3, 9 παρ. 2, 13, 15 παρ. 1 και 13, 27 και 35 του Β.Δ. της 15/28 Δεκ. 1955, ανωτ. σελ. 615). ΄Αρθρ.2.-1.Εκάστη μαία λαμβάνουσα την προς άσκησιν του επαγγέλματός της άδειαν παρά του Υπουργείου Υγιεινής, δεν δύναται ν’ ασκήση τούτο εάν δεν εγγραφή εις τον οικείον Σύλλογον Επιστημόνων Μαιών εις την περιφέρειαν του οποίου θ’ ασκήση το επάγγελμά της. Ομοίως μετά την τριετή εν υπάιθρω υπηρεσίαν της μαίας, άδεια ασκήσεως του επαγγέλματος δεν χορηγείται εις αυτήν υπό του Υπουργείου Υγιεινής, άνευ προσαγωγής βαβαιώσεως περί εγγραφής αυτής εις τον οικείον Σύλλογον. 2.Απαγορεύεται η πρόσληψις μαίας εις Νοσηλευτικά Ιδρύματα Δημοσίου ή Ιδιωτικού Δικαίου, ως και εις ιδιωτικάς κλινικάς άνευ προσαγωγής βεβαιώσεως του οικείου Συλλόγου Επιστημόνων Μαιών της περιφερείας εις ην ασκεί το επάγγελμά της περί εγγραφής εις τα μητρώα αυτού. 3.Καθ’ έκαστον Ιανουάριον, επί τη καταβολή της ετησίας συνδρομής των μαιών του οικείου Συλλόγου, αύται, υποβάλλουσαι υπεύθυνον δήλωσιν της ασκήσεως του επαγγέλματός των εφοδιάζονται δια ταυτότητος, εκδιδομένης υπό του οικείου Συλλόγου. Αι ταυτότητες φέρουσι την επωνυμίαν του Συλλόγου, το ονοματεπώνυμον της μαίας, τον αριθμόν μητρώου, υφ’ ον είναι εγγεγραμμένη εις τον Σύλλογον και φωτογραφίαν αυτής, υπογράφονται δε υπό του Προέδρου και της Γραμματέως του Συλλόγου και σφραγίζοντυαι δια της σφραγίδος αυτού. Επίσης, αι ταυτότητες αναγράφουσι και την διάρκειαν της ισχύος αυτών, ήτις δεν δύναται να υπερβαίνη το έτος. Η δαπάνη της ταυτότητος βαρύνει την μαίαν. 